S-372/2023

Mál þetta var þingfest 7. febrúar 2023 og dómtekið sama dag. Málið er höfðað með ákæru Héraðssaksóknara 2. febrúar 2023 á hendur ákærðu, O-x-x S-x-x E-x-x, fæddri[...], fyrir stórfellt fíkniefnalagabrot, með því að hafa sunnudaginn 13. nóvember 2022 staðið að innflutningi á samtals 707,06 grömmum af kókaíni, sem hafði 75- 84% styrkleika, ætluðu til söludreifingar hér á landi í ágóðaskyni, en fíkniefnin flutti ákærða til Íslands sem farþegi í flugi [...], til Keflavíkurflugvallar, falin innvortis í samtals 55 pakkningum.

Er háttsemin talin varða við 173. gr. a almennra hegningarlaga nr. 19/1940 og þess krafist að ákærða verði dæmd til refsingar og til greiðslu alls sakarkostnaðar. Þá er krafist upptöku á haldlögðum 707,06 grömmum af kókaíni á grundvelli 6. mgr. 5. gr. laga nr. 65/1974 um ávana- og fíkniefni og 2. mgr. 14. gr. reglugerðar nr. 233/2001 um ávana- og fíkniefni og önnur eftirlitsskyld efni, sbr. reglugerð nr. 808/2018.

Fyrir dómi játaði ákærða sök samkvæmt ákæru og samþykkti upptökukröfu ákæruvaldsins. Þó kom fram í máli ákærðu að hún teldi sig aðeins hafa borið 47 pakkningar af kókaíni og að því gæti innflutt magn verið eitthvað lægra en 707,06 grömm. Þrátt fyrir þennan framburð ákærðu voru dómari og sakflytjendur sammála um að með málið skyldi farið að hætti 164. gr. laga nr. 88/2008 um meðferð sakamála og var málið dómtekið án frekari sönnunarfærslu eftir að sækjandi og verjandi höfðu tjáð sig stuttlega um lagaatriði máls og ákvörðun viðurlaga. Af hálfu ákærðu er krafist vægustu refsingar sem lög leyfa og að gæsluvarðhald sem hún hefur sætt frá 14. nóvember 2022 komi til frádráttar dæmdri refsingu. Þá krefst verjandi hæfilegrar þóknunar sér til handa.

Með skýlausri játningu ákærðu fyrir dómi, sem samrýmist rannsóknargögnum máls, er sannað að hún hafi gerst sek um þá háttsemi sem henni er gefið í ákæru og þar þykir rétt heimfærð til refsiákvæða. Að áliti dómsins leikur réttmætur vafi á því hvort innfluttar pakkningar hafi verið 55 eða 47, svo sem ákærða bar fyrir dómi. Að því gættu leikur sami vafi á því hvort innflutt magn sé 707,06 grömm eða eitthvað ívið minna.

Verður tekið tillit til þessa við ákvörðun refsingar.

Ákærða hefur ekki áður orðið uppvís að refsiverðri háttsemi svo kunnugt sé. Af fyrirliggjandi gögnum verður ekki ráðið að hún hafi verið eigandi nefndra fíkniefna eða tekið þátt í skipulagningu á kaupum og innflutningi þeirra til Íslands með öðrum hætti en þeim að samþykkja að flytja efnin til landsins gegn greiðslu. Verður litið til þessara atriða við ákvörðun refsingar, sem og til greiðrar játningar ákærðu hjá lögreglu og fyrir dómi. Á hinn bóginn verður ekki framhjá því horft að ákærða flutti til landsins umtalsvert magn af sterku kókaíni, sem ætlað var til söludreifingar hér á landi. Að öllu þessu virtu þykir refsing ákærðu hæfilega ákveðin fangelsi í 10 mánuði. Til frádráttar þeirri refsingu komi gæsluvarðhald ákærðu frá 14. nóvember 2022 að fullri dagatölu, sbr. 76. gr. almennra hegningarlaga.

Samkvæmt greindri niðurstöðu er fallist á upptökukröfu ákæruvaldsins eins og hún er sett fram í ákæru. Þá verður ákærða dæmd til greiðslu alls sakarkostnaðar en til hans telst 692.740 króna útlagður kostnaðar samkvæmt yfirliti ákæruvaldsins, þóknun E-kk-ef K-kk-ef verjanda ákærðu á rannsóknarstigi máls og hér fyrir dómi og aksturskostnaður verjanda. Með hliðsjón af eðli og umfangi máls og að teknu tilliti til tímaskýrslu verjanda þykir þóknun hans hæfilega ákveðin 1.205.280 krónur að meðtöldum virðisaukaskatti og 110.148 krónur í aksturskostnað.

J-kk-nf J-kk-nf héraðsdómari kveður upp dóm þennan.

Dómsorð :

Ákærða, O-x-x S-x-x E-x-x, sæti fangelsi í 10 mánuði. Til frádráttar þeirri refsingu komi gæsluvarðhald ákærðu frá 14. nóvember 2022, að fullri dagatölu.

Ákærða sæti upptöku á haldlögðum 707,06 grömmum af kókaíni.

Ákærða greiði 2.008.168 krónur í sakarkostnað, þar með talda 1.205.280 króna þóknun E-kk-ef K-kk-ef verjanda sín sog 110.148 króna aksturskostnað.

J-kk-nf J-kk-nf